อิตาลีบีบใช้บัตรเครดิตแก้ปัญหาร้านค้าหนีภาษี
อิตาลีจำกัดวงเงินการทำธุรกรรมเงินสด หนุนใช้บัตรเครดิต ลดปัญหาร้านค้าโกงภาษี
24 ธ.ค. 2554

อิตาลีจำกัดวงเงินการทำธุรกรรมเงินสด หนุนใช้บัตรเครดิต ลดปัญหาร้านค้าโกงภาษี 
บลูมเบิร์ก รายงานว่า รัฐบาลอิตาลีได้แก้ปัญหาการหนีภาษี ด้วยการลดวงเงินการทำธุรกรรมเงินสดไม่เกิน 1,000 ยูโร จากเดิมที่ 2,500 ยูโร เพื่อให้ประชาชนหันมาใช้บัตรเครดิตกันมากขึ้นแทน เนื่องจากชาวอิตาลีส่วนใหญ่มักซื้อของด้วยเงินสดโดยไม่มีใบเสร็จ และมักเป็นช่องทางที่จะหลีกเลี่ยงภาษีการขาย
นายกรัฐมนตรี มาริโอ มอนตี ได้รณรงค์ให้คนทุกอาชีพตั้งแต่เจ้าของที่ดิน ช่างประปา และเจ้าของธุรกิจขนาดเล็ก ให้เลิกการทำธุรกรรมทางการเงินจำนวนมากด้วยเงินสด เพื่อป้องกันไม่ให้ผู้ขายสินค้าและผู้ให้บริการสามารถหลีกเลี่ยงภาษีการขาย 21% จึงได้ออกมาตรการจำกัดวงเงินดังกล่าวออกมาในวันที่ 4 ธ.ค. 
ทว่าชาวอิตาลีส่วนหนึ่งส่งเสียงไม่พอใจกับมาตรการใหม่ เนื่องจากเคยชินกับการซื้อของด้วยเงินสดโดยไม่มีใบเสร็จ และอ้างว่าการขอใบเสร็จจากร้านค้ามักถูกชาร์จราคาเพิ่ม
“ถ้าพวกเขาบังคับเราให้ใช้บัตรเครดิต ของก็จะแพงขึ้น” ฟิออเรียนา ดัรนเดรีย เปิดเผยกับบลูมเบิร์กถึงการซื้อเครื่องดนตรีโดยถูกเก็บราคาแพงขึ้นเมื่อร้องขอใบเสร็จ และว่าร้านค้าปลีกส่วนใหญ่เสนอให้ส่วนลดลงมาอีกหากลูกค้าไม่รับใบเสร็จ
ทั้งนี้ อิตาลีสูญเงินปีละ 1.2 แสนล้านยูโร กับการหนีภาษี และรัฐบาลยังต้องจ่ายเงินอีกปีละหมื่นล้านยูโร ไปกับระบบและแรงงานในกระบวนการทำธุรกรรมเงินสด